## Odluka o dopuštenoj visini tehnološkog manjka i kala u slatkovodnom uzgoju riba

### NN 21/2012 (22.2.2012.), Odluka o dopuštenoj visini tehnološkog manjka i kala u slatkovodnom uzgoju riba

HRVATSKA GOSPODARSKA KOMORA

566

Na temelju Zakona o porezu na dodanu vrijednost (»Narodne novine« broj 47/95, 164/98, 105/99, 54/00, 73/00, 82/04, 90/05, 76/07, 87/09 i 94/09), članka 11., stavka 2., stavka 3. i stavka 4. Pravilnika o porezu na dodanu vrijednost (»Narodne novine« broj 149/09, 89/11), članka 26. Statuta Hrvatske gospodarske komore (»Narodne novine« broj 11/94 – pročišćeni tekst, 108/95, 19/96, 64/01 i 142/11), Upravni odbor Hrvatske gospodarske komore na 1. sjednici održanoj 16. veljače 2012. godine donosi

ODLUKU

O DOPUŠTENOJ VISINI TEHNOLOŠKOG MANJKA I KALA U SLATKOVODNOM UZGOJU RIBA

Članak 1.

Odlukom o dopuštenoj visini tehnološkog manjka i kala, u uzgoju slatkovodnih riba (u daljnjem tekstu: Odluka) utvrđuje se dopuštena visina manjka koji prema članku 11. stavak 2. stavak 3. i stavak 4. Pravilnika o porezu na dodanu vrijednost ne podliježe oporezivanju.

Članak 2.

Pod tehnološkim manjkom i kalom u smislu ove Odluke razumijevaju se ukupni gubici u uzgoju slatkovodnih riba, koji nastanu kod uobičajenog postupka manipuliranja ribom u uzgoju ili kao posljedica bolesti i drugih utjecaja na ribu, te kao posljedica tehnološkog procesa u uzgoju, preradi, skladištenju i transportu slatkovodnih riba.

Članak 3.

Dopušteni normativ tehnološkog manjka i kala utvrđen na temelju iskustva struke, može iznositi do:

|  |  |
| --- | --- |
| TEHNOLOŠKI PROCES | STOPA (%) |
| UZGOJ TOPLOVODNIH VRSTA RIBA: |  |
| Uzgoj matičnih riba | 35 |
| Mrijest matičnih riba | 15 |
| Matične ribe nakon mrijesta: |  |
| umjetni | 40 |
| prirodni | 15 |
| Razdoblje od oplodnje ikre do izvale larvi: |  |
| umjetni | 30 |
| prirodni | 95 |
| Razdoblje resorpcije žumanjčane vrećice | 50 |
| Mlađ od početka uzimanja hrane do 30 dana starosti | 50 |
| Prva godina uzgoja | 80 |
| Uzgoj od godine dana starosti do konzumne veličine (dvogodišnji uzgoj) | 30 |
| Uzgoj od godine dana starosti do konzumne veličine (trogodišnji uzgoj) | 15 |
| Transport žive ribe | 3 |
| Transport žive ribe ljeti | 5 |
| Transport ribe | 5 |
| Čišćenje ribe | 38 |
| Ljetni ribolov | 25 |
| Skladištenje (boravak u zimovnicima) | 15 |
| UZGOJ HLADNOVODNIH VRSTA RIBA: |  |
| Uzgoj matičnih riba | 15 |
| Mrijest matičnih riba | 20 |
| Matične ribe nakon mrijesta | 30 |
| Razdoblje od oplodnje ikre do izvale larvi | 20 |
| Razdoblje resorpcije žumanjčane vrećice | 15 |
| Mlađ od početka uzimanja hrane do 30 dana starosti | 40 |
| Prva godina uzgoja | 75 |
| Uzgoj od godine dana starosti do konzumne veličine (dvogodišnji uzgoj) | 15 |
| Uzgoj od godine dana starosti do konzumne veličine (trogodišnji uzgoj) | 15 |
| Transport žive ribe | 3 |
| Transport ribe | 5 |
| Čišćenje ribe | 38 |

Članak 4.

Manjak prema ovoj Odluci može se utvrđivati:

– neposredno nakon nastajanja

– redovitim popisom ili u rokovima utvrđenim općim aktom poduzetnika – poreznog obveznika.

Članak 5.

Manjak u skladu s ovom Odlukom utvrđuje komisija, odnosno ovlaštena osoba određena općim aktom poduzetnika – poreznog obveznika, i o tome sastavlja zapisnik.

Članak 6.

Manjak dobara nastao uslijed bolesti, nepovoljnih ambijentalnih i drugih činitelja iznad visine utvrđene u članku 3. ove Odluke, ili koji nisu navedeni u članku 3. ove Odluke, utvrđuje se i priznaje sukladno članku 11. stavak 4. Pravilnika o porezu na dodanu vrijednost.

Članak 7.

Ova Odluka stupa na snagu osmog dana od dana objave u »Narodnim novinama«.

Klasa: 023-02/12-02/03
Urbroj: 311-01/01-12-02
Zagreb, 16. veljače 2012.

Predsjednik
Nadan Vidošević, v. r.

Odluka, NN 21/2012-566